**Nacionālās trīspusējās sadarbības padomes rīcības plāns**

**koplīguma sarunu veicināšanai**

Lai nodrošinātu Eiropas Parlamenta un Padomes 2022.gada 19.oktobra direktīvas (ES) 2022/2041 par adekvātām minimālajām algām Eiropas Savienībā pienācīgu pārņemšanu un ieviešanu attiecībā uz Eiropas Savienības dalībvalstu pienākumu veicināt koplīguma sarunas, kā arī, lai īstenotu Padomes 2023.gada 12.jūnija ieteikumus C/2023/1389 par sociālā dialoga stiprināšanu Eiropas Savienībā, Nacionālās trīspusējās sadarbības padomes dalībpuses – Ministru kabinets, Latvijas Brīvo arodbiedrību savienība un Latvijas Darba devēju konfederācija:

1. atzīstot, ka Latvijā šobrīd jau ir izveidots tiesiskais satvars koplīgumu slēgšanai, grozīšanai un izbeigšanai;
2. atzīstot, ka darba koplīgums ir efektīvs instruments darba tiesisko attiecību noregulēšanai gan nozaru, gan uzņēmumu līmenī;
3. atzīstot, ka darba devējiem un darbinieku arodbiedrībām, savstarpēji vienojoties, ir iespēja divpusēji noteikt konkrētai nozarei vai uzņēmuma specifikai pielāgotu risinājumu, kas var veicināt godīgu, taisnīgu, iekļaujošu un ilgtspējīgu attīstību;
4. atzīstot pušu autonomiju koplīgumu sarunu un noslēgšanas procesā;
5. atzīstot, ka publiski tiesiskais regulējums var ietekmēt un veicināt pušu vēlmi slēgt koplīgumus, tādēļ ir iespēja arī turpmāk pilnveidot noteikumus dažādās jomās, kuriem varētu būt pozitīva ietekme uz koplīgumu aptvēruma palielināšanu;
6. atzīstot, ka publiskais atbalsts, t.sk. jau šobrīd piešķirtais, Latvijas Darba devēju konfederācijai un Latvijas Brīvo arodbiedrību savienībai pozitīvi ietekmē organizāciju veiktspēju un turpmāku rīcību koplīgumu sarunu veicināšanā;
7. atzīstot, ka situācijas novērtēšanai būtiska ir objektīvu un pilnīgu datu pieejamība par darba devēju un darbinieku arodbiedrību īstenotajām koplīgumu sarunām un noslēgtajiem koplīgumiem;
8. atzīstot, ka šobrīd Latvijā koplīgumu slēgšanas aptvēruma rādītājs ir zemāks par 80% slieksni, kas minēts Eiropas Parlamenta un Padomes 2022.gada 19.oktobra direktīvā (ES) 2022/2041 par adekvātām minimālajām algām Eiropas Savienībā kā priekšnosacījums koplīgumu veicināšanas plāna izstrādei;
9. atzīstot Nacionālo trīspusējās sadarbības padomi kā galveno valdības, darba devēju un darbinieku arodbiedrību sadarbības forumu nacionālajā līmenī;
10. atzīstot Nacionālās trīspusējās sadarbības padomes nozīmību sociālekonomiskās attīstības problēmu risināšanā, izstrādājot un ieviešot stratēģijas, programmas un normatīvos aktus sociālajos un ekonomiskajos jautājumos, kas garantētu sociālo stabilitāti un labklājības līmeņa paaugstināšanu valstī, un paaugstinātu sociālo partneru līdzatbildību par pieņemtajiem lēmumiem un to izpildi;
11. apzinoties to, ka līdz 2025.gada 1.oktobrim Latvijai kā Eiropas Savienības dalībvalstij ir pienākums paziņot Eiropas Komisijai informāciju par koplīgumu sarunu aptvērumu un attīstību:

**Nacionālā trīspusējās sadarbības padome vienojas par šādiem rīcības virzieniem un pasākumiem 2025. – 2027.****gadam**:

1. ***Darba koplīgumu noslēgšanas prakses attīstīšana:***
	1. veikt izvērtējumu, t.sk. socioloģisko aptauju, par darba koplīgumu uzņēmuma un nozaru līmenī (ģenerālvienošanās) noslēgšanas praksi, par dažāda veida pamudinājumiem un šķēršļiem to noslēgšanai (*LM sadarbībā ar LBAS un LDDK*);
	2. veicināt darba devēju izpratni par darba koplīgumu noslēgšanas ieguvumiem un izplatīt labās prakses piemērus (*LDDK un LBAS*).
2. ***Normatīvā regulējuma pārskatīšana un pilnveidošana:***
	1. izvērtēt dažādu līmeņu koplīgumu savstarpēju mijiedarbību un iespējas ar uzņēmuma koplīgumu atsevišķos gadījumos atkāpties no nozares ģenerālvienošanās (*LM sadarbībā ar LBAS un LDDK*);
	2. pārskatīt ģenerālvienošanās noslēgšanas priekšnosacījumus, vienlaikus ņemot vērā arī ietekmi uz darba tirgu, godīgas konkurences aspektiem un patiesu pušu pārstāvību (*LM sadarbībā ar LBAS un LDDK*);
	3. pārskatīt koplīgumu apstiprināšanas uzņēmumā procedūru (*LM sadarbībā ar LBAS un LDDK*);
	4. izvērtēt Latvijas Brīvo arodbiedrību savienības un Latvijas Darba devēju konfederācijas kā nacionāla līmeņa sociālo partneru organizāciju tiesības un iespējas slēgt nacionāla līmeņa koplīgumus, t.sk. šo organizāciju tiesības slēgt koplīgumus tajās nozarēs, kurās ir mazs aptvērums (*LM sadarbībā ar LBAS un LDDK*).
3. ***Informācijas par koplīgumu tvērumu vākšana:***
	1. apkopot regulāru un pamatotu informāciju par koplīgumu tvērumu un organizāciju biedru skaitu par saviem biedriem (*LBAS un LDDK*);
	2. izvērtēt datu vākšanas par koplīgumiem un to tvērumu valsts līmenī iespējas un risinājumus (*EM, CSP, LM*).
4. ***Sociālo partneru veiktspējas stiprināšana:***
	1. turpināt īstenot Eiropas Savienības kohēzijas politikas programmas 2021.–2027. gadam 4.3.4. specifiskā atbalsta mērķa "Sekmēt aktīvu iekļaušanu, lai veicinātu vienlīdzīgas iespējas, nediskriminēšanu un aktīvu līdzdalību, kā arī uzlabotu nodarbinātību, jo īpaši attiecībā uz nelabvēlīgā situācijā esošām grupām" 4.3.4.4. pasākumu "Sociālā dialoga attīstība, stiprinot sociālo partneru veiktspēju līdzdarboties likumdošanas, nacionālo reformu un koplīgumu slēgšanas pārrunu procesā" (*VK sadarbībā ar LBAS un LDDK*);
	2. izvērtēt nepieciešamību turpināt pasākumus, kas vērsti uz sociālo partneru veiktspējas stiprināšanu arī pēc 4.1.punktā minētā pasākuma termiņa beigām. (*VK sadarbībā ar LBAS un LDDK*).
5. ***Pārvaldība un ziņošana:***
	1. atbildīgajām un līdzatbildīgajām institūcijām iesniegt ik gadu līdz 1. maijam informāciju Labklājības ministrijai par veiktajām darbībām rīcības virzienos noteikto pasākumu izpildei (*LM, VK, EM, CSP, LBAS un LDDK*);
	2. ministrijām, kas īstenojušas citus pasākumus, kas nav iekļauti šajā plānā, bet tieši veicina koplīgumu sarunas un koplīgumu noslēgšanu, ik gadu līdz 1. maijam sniegt informāciju Labklājības ministrijai;
	3. līdz 2027.gada 1.oktobrim sagatavot un iesniegt Nacionālajā trīspusējās sadarbības padomē šī plāna izpildes izvērtējumu un iespējamā jaunā plāna projektu (*LM sadarbībā ar VK, LBAS un LDDK*).